b'\n_START_ARTICLE_\nSenov\xc4\x97s Libija\n_START_SECTION_\nGeografija\n_START_PARAGRAPH_\nSenov\xc4\x97s Libijos teritorija nebuvo ai\xc5\xa1kiai apibr\xc4\x97\xc5\xbeta. Paprastai laikoma, kad rytinis jos pakra\xc5\xa1tys buvo \xc4\xaf vakarus nuo Nilo deltos. Pastaroji, kaip ir visas Egiptas, buvo laikoma Azijos dalimi. Vakaruose ji baig\xc4\x97si ties Gibraltaro s\xc4\x85siauriu, vadintu Heraklio stulpais._NEWLINE_Pagrindin\xc4\x97 Libijos dalis buvo siauras ir ilgas paj\xc5\xabris, kuriame koncentravosi dauguma gyventoj\xc5\xb3. Jis dar vadinamas Berber\xc5\xb3 krantu. \xc4\x8cia Vidur\xc5\xbeemio j\xc5\xabros klimatas sudar\xc4\x97 puikias s\xc4\x85lygas \xc5\xbeemdirbystei, o tinkama uostams pakrant\xc4\x97 - laivybai bei prekybai. \xc4\x8cia koncentravosi beveik visi Libijos miestai._NEWLINE_\xc5\xa0iaur\xc4\x97je pakrant\xc4\x99 ribojo Vidur\xc5\xbeemio j\xc5\xabra (senov\xc4\x97je \xc5\xa1i jos dalis dar vadinta Libijos j\xc5\xabra), o pietuose derlingos lygumos per\xc4\x97jo \xc4\xaf Sacharos dykum\xc4\x85. Vakarin\xc4\x97je Libijos dalyje paj\xc5\xabrio lygumas nuo dykumos skyr\xc4\x97 kaln\xc5\xb3 grandin\xc4\x97s, sudaran\xc4\x8dios Atlaso kaln\xc5\xb3 sistem\xc4\x85. Teritorijos u\xc5\xbe Sacharos Artim\xc5\xb3j\xc5\xb3 Ryt\xc5\xb3 ir Vidur\xc5\xbeemio j\xc5\xabros tautoms buvo terra incognita._NEWLINE_Regionas buvo dalijamas \xc4\xaf smulkesnes dalis. Ry\xc4\x8diausia jos atkarpa buvo vadinama Marmarika (dab. vakar\xc5\xb3 Egiptas ir ryt\xc5\xb3 Libija), u\xc5\xbe kurios paeiliui buvo Kirenaika (ryt\xc5\xb3 Libija), Tripolitanija (vakar\xc5\xb3 Libija), Afrika (ryt\xc5\xb3 Tunisas), Numidija (vakar\xc5\xb3 Tunisas ir ryt\xc5\xb3 Al\xc5\xbeyras), Mauritanija (vakar\xc5\xb3 Al\xc5\xbeyras ir \xc5\xa1iaur\xc4\x97s Marokas).\n_START_SECTION_\nRomos vie\xc5\xa1patavimas\n_START_PARAGRAPH_\nRomos karuose su Kartagina dalyvavo ir vietin\xc4\x97s berber\xc5\xb3 karalyst\xc4\x97s, buvusios Libijos kra\xc5\xa1to gilumoje. Tarp j\xc5\xb3 svarbiausios buvo Numidija bei Mauritanija. Pirmoji karuose palaik\xc4\x97 Romos pus\xc4\x99._NEWLINE_Po p\xc5\xabn\xc5\xb3 kar\xc5\xb3 Kartaginos kontroliuotos Libijoje teritorijos tapo Romos provincija, kuri pavadinta Afrika. Dalis t\xc5\xb3 \xc5\xbeemi\xc5\xb3 parduotos Numidijai. Ta\xc4\x8diau karalystei stipr\xc4\x97jant, berberai tapo pernelyg pavojingi Romai. Sudariusi s\xc4\x85jung\xc4\x85 su Mauritanija, Roma prad\xc4\x97jo kar\xc4\x85 su Numidijos karaliumi Jugurta, kuriame \xc5\xa1vent\xc4\x97 pergal\xc4\x99. Vakarin\xc4\x99 Numidij\xc4\x85 ji atidav\xc4\x97 s\xc4\x85jungininkei Mauritanijai, o rytin\xc4\x99 Numidij\xc4\x85 46 m. pr. m. e. prad\xc4\x97jo administruoti kaip Naujosios Afrikos provincij\xc4\x85. Netrukus prie Romos prijungta ir Mauritanija, kurioje suformuotos dvi - Tingito Mauritanijos ir Cezario Mauritanijos provincijos. Kuomet 30 m. pr. m. e. Roma nukariavo Ptolem\xc4\x97j\xc5\xb3 Egipt\xc4\x85 su ryt\xc5\xb3 Libija, visa Senov\xc4\x97s Libija atiteko jai. Ryt\xc5\xb3 Libija prijungta prie Kretos, ir \xc4\x8dia suformuota provincija Kreta ir Kirenaika._NEWLINE_Romos valdymo metais \xc5\xa0iaur\xc4\x97s Afrika suklest\xc4\x97jo ekonomi\xc5\xa1kai. \xc4\x8cia buvo vienas svarbiausi\xc5\xb3 visos imperijos \xc5\xbeem\xc4\x97s \xc5\xabkio produkt\xc5\xb3 \xc5\xa1altini\xc5\xb3. Be to, vietos provincijos ir toliau vykd\xc4\x97 transsacharin\xc4\x99 prekyb\xc4\x85, i\xc5\xa1naudodamos dykum\xc5\xb3 libius. Nors kra\xc5\xa1te vyko lotynizacija, vietos gyventojai i\xc5\xa1laik\xc4\x97 berberi\xc5\xa1k\xc4\x85 kalb\xc4\x85 ir kult\xc5\xabr\xc4\x85. Pirmaisiais m\xc5\xabs\xc5\xb3 eros metais kra\xc5\xa1t\xc4\x85 pasiek\xc4\x97 krik\xc5\xa1\xc4\x8dionyb\xc4\x97.'